**до**

**Собрание на Фото клуб „Куманово“**

**Годишна програма на Фото клуб „Куманово“ за 2019 г.**

**Изложби на уметничка фотографија**

Фото клуб Куманово од Куманово и во 2019 година има за цел да ја продолжи традицијата на организирање на изложби на уметничка фотографија. За годината што следува пред нас, предвидени се три меѓународни изложби – Play 2019, Photo Story 2019 и „Коритон“ 2019.

**Play 2019**

Меѓународната изложба Play ќе се организира во мај 2019 година. Изложбата ќе опфати 9 теми и тоа: OPEN COLOR, OPEN MONOCHROME, WOMEN, TRAVEL, PHOTOJOURNALISM, NATURE, LIFE, STREETS и MINIMALISM. Изложбата ќе биде под покровителство на IAAP, PSA и GPU.

**Photo Story 2019**

Меѓународната изложба Photo Story ќе се организира во септември 2019 година. Изложбата ќе опфати 9 теми и тоа: OPEN COLOR, OPEN MONOCHROME, WOMEN, TRAVEL, PHOTOJOURNALISM, NATURE, LIFE, STREETS и MINIMALISM. Изложбата ќе биде под покровителство на IAAP, PSA и GPU.

**Коритон 2019**

Поради големиот успех што изданието на Коритон во 2018 го имаше (околу 800 пријавени учесници) и во 2019 година ќе биде организирана оваа четврта по ред меѓународна изложба посветена на град Кратово.

**Жените и фотографијата 2019**

По повод денот на жената 8-ми Март, женските членови на клубот, досега традиционално ќе ја организира изложбата насловена како „Жените и фотографијата“. Поради бројот и активноста на женските членови на клубот, на минатогодишната изложба, клубот покани и авторки од други клубови од земјата. Поради можност од иста ситуација и оваа година, можеме да го земеме во предвид минатогодишниот потег. На оваа изложба ќе се претстават авторките на клубовите со своите дела, со што ќе го обележат овој ден. ККако новитете вклучени ќе бидат и предавање и работилница во основните училишта, а делата од тие работилници исто така ќе бидат изложени на изложбата. Изложбата ќе биде составена од две теми: слободна и жена. Изложбата е планирана во март во НУЦК „Трајко Прокопиев“ во Куманово.

**Фото фестивал Малински**

Со задоволство може да констатираме дека реализирањето на петтото издание на фото фестивал Малински беше успешно. Затоа планот за ова година е фестивалот повторно да се одржи во месец мај-јуни, да биде повеќедневен и освен во Куманово настаните што се дел од него да вклучат и други градови во Р Македонија. За гостите од странство ќе бидат предвидени повеќе активности вклучително и фото-сафари низ Република Македонија.

**Изложби на Малгожата Калч, Јан Вало, Жаклина Стефановска**

Во склоп на фестивалот „Малински“ се предвидени самостојни изложби на познатите фотографи Малгожата Калч (Војнич, Полска) и Јан Вало (Нови Сад, Србија), Жаклина Стефановска (Куманово, Македонија), а во преговори сме и да доведеме нов клуб кој ќе има изложба на Фестивалот.

**Тумба 2019**

Во склоп на фестивалот „Малински“, во програмата е влезена клупската изложба Тумба. На оваа изложба со свои дела ќе се претстават членовите на клубот. Темата на изложбата до сега беше слободна, но за годинава како можност се разгледува изложбата да биде под една тематика, поврзана со градот Куманово и неговите жители.

Отварање на изложбата е планирано да се одржи во Уметничката Галерија на град Куманово.

**Круг 2019**

Меѓуклупската изложба на уметничка фотографија „Круг”, веќе традиционална, предвидено е да се одржи во рамките на фестивал „Малински”.

Излагањето на поставката е предвидено во НУЦК “Трајко Прокопиев”.

**Фото проекции и предавање**

Фото проекциите ќе бидат прикажани во театар на град Куманово, а предавањето (од Малгожата Калч) да се одржина истото место. Секоја година се покануваат различни гости да се претстават со свои дела и проекции, кои се плод од досегашната нивна дејност.

**Образовни активности во 2018**

Како и претходните години, така и во 2019 година, Фото клуб „Куманово“ ќе организира фото школа, со цел ширење на фотографската уметност во градот, но и збогатување на членството. Курсот по фотографија ќе биде поделен во три дела и тоа: теорија, пракса и дигитална лабораторија (Adobe Photoshop). Предавачи ќе бидат Владимир Јовановски, Марина Крстиќ и Стефан Илиевски. На најдобрите и најуспешните курсисти ќе им биде одобрен влез во членство на Фото клуб „Куманово“. Образовните активности сѐ со цел да се привлечат млади членови кои би ја продолжиле традицијата и богатата историјата на клубот.

Предвидени е и напреден курс по фотографија, кој ќе преставува склоп на предавања кои ќе ги подготвуваат членовите на клубот. Во овој дел ќе биде вклучен и напред курс за Photoshop (само за членовите на клубот), а предавачи ќе бидат Александар Драгишевски, Сандра Трајковска и Марина Крстиќ. Ваквите предавања ќе дадат можност за формирање на поопширна скрипта која може да служи за наредните генерации на клубот, а и подобрување на обработката на фотографиите.

Предвидени се и часови по „читање на фотографија“ најмалку еднаш месечно, чиј предавач ќе биде Владимир Јовановски.

**Излагачки активности**

Членовите на ФК Куманово и во 2019 година ќе излагаат на повеќе изложби на уметничка фотографија, како на домашен терен така и надвор од државата. Планирано е да се настапи на Тумба 2019, Круг 2019, Play 2019, Photo Story 2019, Коритон 2019 и други меѓународни изложби на уметничката фотографија за кои раководството на клубот ќе се потруди да обезбеди бесплатна котизација.

Резултатите кои нашите членови ги постигнаа овие пет години дадоа голем допринос за развој на културата во град Куманово, па од тие причини следната година планираме повторно да аплицираме за Ноемвриска награда на град Куманово.

**Извори на финансирање**

ФК Куманово за 2019 година до Министерството за Култура на Република Македонија достави детален план за проектите “Фото фестивал Малински”, „Жените и фотографијата 2019“, „Play 2019“, „ Photo Story 2019“ и „Тумба “ со цел за истите да бидат одобрени финансиски средства. Резултатите од апликацијата ќе бидат познати во првото тромесечје на 2019 година. Доставен е и детален план до Општината на градот Куманово и Кратово за проектите Малински, Жените, Коритон, Фото Приказна. Исто така планирано е и изготвување на проекти и нивно аплицирање до странските амбасади, се со цел полесна организација и спроведување на изложбите на фотографија.

Оваа година исто така плановите на клубот се, средствата што ќе ги собере од организираните меѓународни изложби да купи фото опрема која ќе биде во сопственост на самиот клуб, која ќе им користи и на членовите и на курсистите.

Како дел од средствата на ФК Куманово, се планира да бидат наменети во хуманитарни цели.

**Работа на терен и фото-сафарија**

Членовите на Фото клубот Куманово во 2019 година планираат да ги покријат позначајните настани од областа на уметноста, културата, спортот и други активности во нашиот град. Исто така се планираат повеќе фото-сафарија во околината на Куманово односно на повеќе локалитети кои имаат историско, културно и уметничко значење. Планирани се да се посетат и повеќе локации во Македонија и надвор од неа се со цел да се отслика времето во кое живееме со што ќе оставиме мала трага за идните генерации. Една од идеите е да се посети Босна и Херцеговина, идеја што претходната година не беше реализирана. Во план е фото сафари во Кратово, со лицата со посебни потреби од „Порака Наша“. Воедно идејата за фото предизвик која ја даде Марина Крстиќ, се покажа како многу корисна за членовите на клубот, се планира да се спроведе и во годината пред нас.

декември 2018

Фото клуб „Куманово“